Aurora Aksnes

**Aurora Aksnes** (Stavanger, Norvegia, 1996ko ekainaren 15a), **Aurora** ezizenaz ezaguna, norvegiar kantautorea da. 2012an hasi zuen bere ibilbidea, bere proposamen artistikoa garatzeko balio izan zioten single independente batzuekin. Ospe handia lortu zuen Decca Recordsek 2015eko maiatzean argitaratutako *Running with the Wolves* EP lanarekin eta *Half the World Away* abestiaren bertsioarekin, John Lewis markako Gabonetako iragarki baterako egina. Iraupen luzeko formatuan egin zuen debuta *All My Demons Greeting Me as a Friend* (2016) lanarekin; Odd Martin Skålnes eta Magnus Åserud Skylstad norvegiarrekin ekoitzitako hamabi kantu biltzen ditu. Bere bilakaera musikala jarraitu zuen *Infections of a Different Kind* *(Step 1)* (2018) eta *A Different Kind of Human (Step 2)* (2019) lanekin, zeintzuek «prozesu emozional» bera jorratzen duten bi zatiko lana osatzen duten, abeslariaren arabera. Azken hiru lan horietan, eskapismoa, introspekzioa, ingurumen eragina eta ahalduntzea bezalako gaiak arakatu zituen Aksnesek.

*Queendom* abestiaren bidez (babesgabeen artean batasuna sortzeari buruz dihardu), artistak fanatikoen oinarri zabala sortu zuen, zeintuek «warriors and weirdos» («gerlariak eta arraroak») etiketa kolektiboa sortu zuten. *The Gods We Can Touch* (2022) albumean greziar mitologiako jainkoak erabiltzen ditu «lotsa, desira eta moralitateaz» jarduteko, *What Happened To The* *Heart?* lanean (2024), aldiz, mundu modernoko gatazken eta giza bihotzaren arteko harremana esploratzen du, «intuizioa, espiritualtasuna, maitasuna eta interkonexioaren» gako zahar gisa.

Bere musikak *synthpop-a* (sintetizadoreen erabilera ezaugarri duena) eta alt-pop-a bezalako azpigeneroak esploratu ditu, eta prentsa musikalak folk eraginengatik eta harmonien erabilera zabalagatik nabarmendu izan du. Aipamen batzuk bat etorri izan dira bere ahotsa «etereo» gisa deskribatzeko. Aksnesek pianoa soilik joz hasi zuen bere ibilbidea, baina, pixkanaka, perkusioan eta bere kantuen ekoizpenaren beste alderdi batzuetan murgildu zen. Era berean, maila txikiagoan, *Girls*, *Frozen II* eta *Wolfwalkers* telesail eta filmen soinu-bandei ekarpena egin zien. Thatgamecompanyren *Sky: Children of the Light* bideo-jokoan ere parte hartu zuen, eta denboraldi oso bat inspiratu zuen, ''Sky's Season of Aurora* izenekoa.

## Lehen urteak 
[thumb|262x262px|[Bergen, Norvegia, Aknes-en bizilekua.]]
Aurora Aksnes Stavanger Unibertsitateko ospitalean jaio zen, Stavangerren (Norvegia), 1996ko ekainaren 15ean. Bere bizitzako lehen hiru urteak Hølen igaro zituen, bere gurasoak, May Britt eta Jan Øystein Aksnes, ikasketak amaitu zituztenetik hamabost urte bizi izan ziren herri txiki batean, non etxe bat aurkitu zuten basotik gertu, alabak hazteko. Han garatu zuen naturarekiko, kantuarekiko eta antzinako jantziekiko zaletasuna, hala nola gona luzeak eta kapelak. Gero, familia herrialdearen iparraldera joan zen bizitzera, Hordalandera, zuhaitz asko dagoen Os mendietako herri galdu batera, Bergen hiriburutik gertu. Aksnesen hitzetan, leku «oso lasaia» da, «non ia ez dagoen kotxerik eta errepideak txikiak eta zuloz beteak diren», eta zenbaitetan Narniako fikziozko lurrarekin konparatu izan du. Eskolara joaten zenean, Miranda eta Viktoria Aksnes ahizpak kezkatzen ziren Aurora, bere nortasunagatik eta janzkera arraroagatik, beste ikasle batzuek jazarriko ote zuten. Baina, kontrara, lagunek eskatzen zioten baino denbora gutxiago eskaintzen zien Aurorak, zeren nahiago zuen basoan bakarrik egon, non egoten zen harik eta gurasoek kanpai-hotsez dei egiten zioten arte. Naturguneetan murgiltzeak filosofatzeko eta bere buruaren «boterea» deskubritzeko denbora eman ziola ere adierazi zuen. Txikitan ihes egiten zien besarkatu nahi zuten pertsonei, baina urteak joan ahala, hori aldatu egin zen berarengan.

Musikari dagokionez, bere oroitzapen goiztiarrenetako bat gurasoen teilatupean piano elektriko bat aurkitu izana eta instrumentu horrekin sor zitzakeen doinuekin liluratuta geratzea da, edo familia mahaiaren inguruan *Don't Worry, Be Happy* kantua elkarrekin kantatzea. Gurasoek ez zuten sekula bultzatu jarduera horretan jardutera, ez karrera egitera ez denbora-pasa gisa, baina, nagusitzearekin, musika klasikoa imitatzetik bere materiala konposatzera pasatu zen Aksnes, inoiz ere pentsatu gabe pertsonak entretenitzeko egin zezakeela. Berak mediku, fisikari edo dantzari izan nahi zuen, eta nerabezaroan dantza garaikideko talde bat osatu zuen. Bederatzi urterekin hasi zen abestiak idazten, ordurako ingelesaren ezagutza handiagoa lortuta, eta Leonard Cohen, Bob Dylan eta Enya aipatu ditu behin eta berriz bere eragin nagusi gisa. Adin hartan, bere lehen konposizioak «mundua zein gogorra izan daitekeen» aipatzen zuen. Aksnesen erreferenteak urriak ziren, bere etxean ez baitzuen irratirako edo telebistako musika kanaletarako sarbiderik. Abeslari gisa hasi zenean ere, oso artista gutxi entzuten zituela onartu zuen. Musika konposatzeko hasierako bere motiboak «harrokeriatzat» jo zituen, uste baitzuen Beethoven eta Edvard Griegen konposizioak ez zirela «behar bezain emozionalak». *WARP* aldizkariari aipatu zion 2019an: «Ez nuen uste abesti perfektu bat zegoenik, eta pentsatu nuen agian neuk egin beharko nuela».

Haurtzaroan, maite zituen hainbat pertsona galdu zituen. Aksnes familiarengandik hurbil zegoen lagun bat Eguberri bezperan hil zenean, Aurorak hamaika urte zituen, eta hiletan denak nola abailtzen ziren ikusi behar izan zuen. Esperientzia hark bere toteltasuna eragin zuen, eta keinu-hizkuntza ikastera bultzatu zuen. Ikaskide bat auto-istripu batean hil zenean, abesti bat interpretatu zuen haren ohoretan. Os-eko lagun batek bere buruaz beste egin zuen, eta Aknesen bikotekide izan zen beste batek bizia galdu zuen, Utøya irlan, hamazazpi urte zituela. Gaztetan genero bereko pertsonenganako sentitzen zuen erakarpen erromantikoa antzematen jakin zuen, baina helduaroan bere sexu-joera izendatzeko —joera edozein zuela ere— etiketak erabiltzearen aurka azaldu zen.

Hasieran, bere abestiak pertsonen aurrean interpretatzeko ideia «beldurgarria» zitzaion, baina amak ideia hori aldarazi zion bere grabazioetako bat entzun ondoren: «Nire kantuak gordetzea neurekoia izatea zela esan zidan [...] Gero konturatu nintzen ez naizela ni bakarrik, baizik eta jendeak nire musikatik lor zer eskura dezakeen, baldin eta partekatzen badut», esan zion NRK P3 hedabideari, 2014an. Horrek Aksnes bultzatu zuen graduaren azken egunean herriko eskolako ikasleen aurrean aurkezpen bat egitera. Grabazio bera (gurasoentzako Gabonetako opari gisa egina) eta eskolako aurkezpenaren bideo amateurra Internetera kargatu zituzten bere baimenik gabe (haserrarazi egin zuen hasieran), eta, hala, berehala erreparatu zen berarengan Made Management artista agentziako ordezkari bat. Ordu gutxiren buruan, bi artxiboek milaka bisita jaso zituzten Norvegian, eta horrek Aksnes ospetsu egin zuen bere herrialdean, Facebooken zituen jarraitzaile oinarriaz gain. Herabe jaso zuen gazteak abeslari edo konpositore izateko proposamena, baina abeslari izatea hautatu zuen, ez baitzuen nahi beste inork bere abestiak jotzerik. Geir Luedy (Made-ren ordezkaria), Norvegiako musika industrian hogeita hamar urte baino gehiagoko esperientzia zuena, bere ordezkari bihurtu zen hiru aste geroago. Luedyk alderdi eta estrategiak garatu zituen Aksnesen karrera musikala abiarazteko (zuzeneko aurkezpenak eginarazi zizkion, eta bere musika egiteko kolaboratzaileengana bideratu zuen), eta hura kontratatu nahi izan zuten zigiluen interesak zaindu zituen.

Luedyk maneiatutako akordioei esker, Universal Music Group-en sinatu zuen, Decca Records-en departamentuan, Glassnote Recordsen laguntzarekin Amerikan eta Petroleoum Recordsenarekin Norvegian. Urte berean, Aksnesek (lehen aldiz AURORA ezizenarekin) Glassnote Entertainmenten zigilua zuten bi single argitaratu zituen: *Awakening* eta *Under Stars*. Lehenengoa ia lau minutuko elektropop abesti bat da, *Dagbladet* egunkari norvegiarreko Sigrid Hvidstenek «dramatiko» gisa kalifikatua; bigarrenak genero alternatiboa eta elektronikoa nahasten ditu, eta hiru minutu pasatxo irauten du. Bi kantu horiek 2015eko «artista promesa» gisa ezarri zuten Aksnes, eta Europan eta Estatu Batuetan kritikoen arreta piztu zuten, bereziki artistaren ahotsagatik.

Lehenengo singleen harrera onaren ondorioz, Aksnesek 2015eko maiatzean kaleratu zuen bere lehen *extended play* (edo EP), *Running with the Wolves* izenekoa. Lau abestik osatzen dute: *Runaway*, *Running with the Wolves*, *In Boxes* eta *Little Boy in the Grass*, guztiak gai ezberdinez ari zirenak, —Aksnesen hitzetan— «bat oso morbosoa, bat ameslaria, bat animalista eta bat oso tristea». Odd Martin Skålnes eta Magnus Åserud Skylstad aritu ziren kantuok konposatzen. *Runaway* eta *Running with the Wolves* izan ziren lehen EP honetako abesti aipagarriak; lehenengoa, Aksnesek hamaika eta hamabi urte bitartean idatzitakoa, ukitu elektroniko leunak dituena eta etxera itzultzeko nahiari buruz diharduena. Abestia FOX kateko *The Following* telebistako dramaren azken atalean erabili zen, eta bideoklip ofiziala 2015eko otsailean estreinatu zen. *Running with the Wolves* abestiak, berriz, «zure barnean bizitzara datorren animali sen bat izatea» eta naturara itzultzea ditu hizpide. Abestia MTV kateko *Teen Wolf* serieko atal batean erabili zen, eta bideoklip ofiziala 2015eko ekainean estreinatu zen. EP honengatik, Aksnesek 2015eko artista berri onenaren Spellemannprisen saria (Norvegiako Grammy saria ere deitzen zaio) irabazi zuen.

*Running with the Wolves* merkaturatu zuenean, hainbat aurkezpen egin behar izan zituen Estatu Batuetako eta Erresuma Batuko hirietan. EPk bere dohain artistikoak berriro goraipatzen zituzten iruzkinak jaso zituen. Gigslutz webguneko Meg Benbow-ek Aksnes-en materialak «zure belarriek bere aingeru-ahotsa gehiago bilaraztea dakarrela» idatzi zuen, eta instrumentuak eta ahots-interpretazioak elkarren artean harmonikoak direla azpimarratu zuen. Bestalde, *Allmusic*-eko Marcy Donelson-ek idatzi zuen kantuen arretagunea Aksnesen «ahots-tonu bereizgarri eta garbia» dela beti, eta EParen ekoizpenak abeslariaren musika-estilo hunkigarria «inguratzen» duela.

Bere hurrengo singlea, *Murder Song (5, 4, 3, 2, 1)*, 2015eko irailean kaleratu zen formatu digitalean, Glassnote eta Liberator Music zigiluekin. Aksnesek eta Skålnesek konposatu zuten abestia, eta maitasunak eragindako hilketa bati buruzkoa da. Singlearen argitalpenak bertsio akustikoa ere barne hartu zuen. *Indie Rocks!* weguneko Alvaro Peñak kantuari buruzko aipamen positiboa egin zuen, Aksnesen «ahots fin eta leuna» eta «tentsio-uneak sortuz melodian zehar zabaltzen diren tontorrak» goraipatuz. *Murder Song (5, 4, 3, 2, 1)* abestiari buruzko iruzkinean, *Gigwise*ko Will Butlerrek esan zuen erritmoa «delikatua eta zaurgarria» dela, eta «tontor tentsiotsu eta larrietan hedatzen» dela, eta «murgiltze mistiko bat» zegoela «Auroraren portaeran». 2015eko abuztuaren 25ean argitaratutako abestiaren bideoklipak Aksnes gainean tximeletak zituela erakusten du, estudio moduko batean kantatzen duen bitartean. Proiektu hura ia aurreko urtetik zehaztuta zegoen, baina gazteak zalantzak adierazi zituen abesteko eskatuko zioten abestiari buruz: «Niretzat erromantikoegia zen. Oraindik ez nengoen hori grabatzeko prest». *Half the World Away* abestiaren bertsioa digitalki kaleratu zen, eta bideoklip bat barne hartu zuen (biak 2015eko azaroan)  . Erresuma Batuko Singles Chart-ean hamaikagarren postura iritsi zen, eta bertan agertu zen iragarkiak 24 milioi ikustaldi lortu zituen sarean.    Hala ere, esan zen abestia John Lewisen iragarkian sartzeko "mutilatu" zutela, eta Oasis taldeko manager ohi Alan McGeek "zaborra" zela esan zuen Gigwiseri emandako elkarrizketa batean*.* Aksnesek *Half the World Away* eta aurretik kaleratutako beste abesti batzuk jo zituen 2015eko Bakearen Nobel Sariaren kontzertuan. Luedyk mugatu egin zuen bertsioa haren denbora abeslariaren zuzeneko errepertorioan, ez baitzuen nahi Aksnes beste norbaiten konposizioari lotuegi egon zedin. 

### 2016–2017: estudioko lehen albuma eta *All My Demons Tour* 
2016aren hasieran, Aksnesek Icarus banda elektronikoarekin kolaboratu zuen *Home* abestirako, eta *Life on Mars?* abestiaren bertsio batean parte hartu zuen, HBO kateko *Girls* seriearen soinu-bandan. Bere lehen musika-ekoizpenekin hasiera oparoa izan ondoren, 2016ko martxoan bere lehen estudioko albuma atera zuen, *All My Demons Greeting Me as a Friend*, zeinen edizioek disko trinkoa (CD), formatu digitala eta binilozko diskoa barne hartzen zituzten. Albumeko abestiak (12 edizio «normalean» eta 17 «luxuzko» paketean) «iraganeko esperientzia txarrei buruzkoak» dira nagusiki, «iraganeko oroitzapen onak [eta gainekoak] gertatu zen guztiarekin bakean egotea» (Aksnesen hitzetan); haien estiloek, berriz, rocka, popa eta elektronikoa bezalako generoak biltzen dituzte. Albumeko elementu asko Aksnes hazi zen lekutik datoz, eta horrek kantuen hitzetan naturari buruzko etengabeko erreferentziak eta sits-espezieen erabilera ezaugarri duen lan bisuala barne hartzen ditu. Abestiek (asko Aksnesek ekoitziak, Odd Martin Skålnes eta Magnus Åserud Skylstadekin batera) autolaguntzari buruzko mezuak ere badituzte; horixe da *Conqueror* abestiaren kasua, zeina —interpretearen arabera— «konkistatzailea zeure baitan aurkitzeari» buruzkoa baita, beste norbaitengan baino lehenago, eta «zeure heroia izateari» buruzkoa. *Warrior* autolaguntzari buruzko beste kantu bat da, eta haren izenburua bihurtu zen Aksnes, *warriors and weirdos* («gerlariak eta arraroak») zaleei esleitutako etiketa kolektiboaren oinarri. Albuma promozionatzeko, neskak CBS kateko *The Tonight Show*n *Conqueror* kantuaren interpretazio bikaina egin zuen, zeinak aldi berean, Estatu Batuetako telebistan bere debuta markatu zuen.
[alt=|ezkerrera|thumb|255x255px|Aksnes [Londres|Londresko Artista Garaikideen Institutuan egindako interpretazio batean (2016ko ekaina).]]
Aksnes YouTuberekin elkartu zen artista berri batzuen artean lehena izan zen, eduki sortzaileak banatzeko programa baterako, eta, gainera, Isaac Ravishankarak zuzendu eta The Faderrek ekoitzitako bere dokumental laburra egin zuen, *Nothing is Eternal* izenekoa. Bere aldetik, *All My Demons Greeting Me as a Friend* lanak kritikari espezializatuen laudorioak jaso zituen. Richard Godwin-ek —*Standard* webgunekoak— «debut nahiko isilpekotzat» jo zuen albuma, baina adierazi zuen abestietan Kate Bush eta Fiona Apple abeslarien antzeko estiloak zeudela, eta Aksnesek «zama astun samarra» jartzen zuela haiekin. Marcy Donelsonek (Allmusic-ekoa) bostetik lau izarrekin kalifikatu zuen, eta honela deskribatu zuen: «iruditeria liriko bizi-biziaren eta fantasia eta larritasun zatien [nahasketa bat] iraupen luzeko debut xarmagarri batentzat». Jon Parelesek *The New York Times*-entzat idatzi zuen iruzkin bat, non Aknesen ahotsa goraipatzen zuen, bere letrez eta kolaboratzaileen konposizio-lanaz gain: «Skålnesek eta Skylstadek eraikin elektroniko kristalinoak eraikitzen dituzte, beren bokal ugariek osatuak: zeruko koruak, interjekzio erritmikoak eta errefortzu unisonoen bandak», idatzi zuen. Bere aldetik, Cultured Vultures-eko Rathan Harshavardanek «8.0/10» nota jarri zion albumari, bertan «arima, jakinduria eta itxaropena» dagoela idatzi zuen, Aksnesen ahots exekuzioen inguruko iruzkin positiboak eginez kanta bakoitzarentzat.
thumb|267x267px|Aksnesi eskainitako plaka, Bergeneko Ospearen Pasealekuan.
Album honekin, Aksnesek eta bere taldeak Australian urte bat baino gehiago iraungo zuen musika-bira bati ekin zioten. Ingalaterran, Alemanian, Estatu Batuetan, Eskozian eta Norvegia bere jaioterrian egin zituen aurkezpenak. 2016 inguruan berrehun agerraldi publiko baino gehiago izan zituen, eta Aksnesek osasun-arazo etengabeak izan zituen (ahots-galera barne), eta, urte hartako abenduan, bere heste itsua emergentziaz erauzi zioten ospitale batean, zeinak eragotzi zion Estatu Batuetan eman zituen azken hiru kontzertuak ematea. Abeslariak 2019an adierazi zuenez, urte hartako arrakastak garai zaila ekarri zion bere bizitza pertsonalean, izu-atakeei aurre egin behar izan baitzien eta musika egiteak bere burua munduarekin «partekatzea» zekarren lan bihurtu zela onartu behar izan baitzuen. Hala ere, horrek bere burua hobetu behar zuela ondorioztatzera eraman zuen, besteei lagundu ahal izan baino lehen.

Aksnesek 2017ko Spellemannprisen sarietarako hiru izendapen jaso zituen, eta bi kategoriatan garaile suertatu zen: Pop bakarlari onenarena *All My Demons Greeting Me as a Friend* lanagatik eta Musika-bideo onenarena I *Went Too Far* abestiaren bideokliparengatik. Halaber, Nøstet barrutiko Bergeneko Nøstegaten kalean dagoen Ospearen Pasealekuan plaka bat jarri zioten. 2017ko uztailean, estudioko bigarren album baterako planak azaldu zituen, eta esan zuen «pertsona bakoitzarentzat desberdin luzituko duen mundu berri bat sortzera» bideratuta zegoela. Bere hurrengo proiektua *Deus Salve o Rei* telenobela brasildarrarentzako *Scarborough Fair* kantua bertsionatzea eta honen irekiera sekuentzia filmatzea izan zen.

### 2018-2019: bi zatiko albuma 
[thumb|255x255px|[Magnus Åserud Skylstad, musika-ekoizlea eta perkusionista Aksnes bandan 2014tik 2022ra.]]
Aksnesek 2018ko urtarrilean amaitu zituen bere bigarren albumaren grabazioak Frantzian egon zen bitartean, eta handik ateratako materiala Bergenera bidali zuten, nahasketa bukatzeko. Lana, gero, bi zatitan banatu zen, *steps* (edo «urratsak») izenarekin. Ekoizpenean, Askjell Solstrand produktore norvegiarrak eta Roy Kerr eta Tim Bran britainiarrek hartu zuten parte, eta Aksnes ere alderdi horretan sartu zen. Abestien artean, Ruth Potter harpa-jotzailea, txelo-laukote bat eta The Oslo Faggottkor izeneko 32 gizoneko abesbatza zeuden. Gaiei dagokienez, hau izan zen Aksnesek bere abestietan gai politikoak eta sexualitateari buruzkoak sartu zituen lehen aldia, aurretik egindako materialen istorioekin jarraitzeaz gain.
[ezkerrera|thumb|255x255px|Aksnes eta bere taldea 2018ko [Stavernfestivalen.]]
[thumb|270x270px|[Paris|Parisko (Frantzia) klub batean atera zuten argazkia, 2018ko martxoan.]]

### 2020-2023: *The Gods We Can Touch* 
2020ko maiatzean, *Exist For Love* balada argitartu zuen, berak zuzendutako bideoklip batekin batera.​ Kantu hori COVID-19aren pandemiako berrogeialdian egin zuen, Isobel Waller-Bridgerekin elkarlanean, zeinak harizko moldaketak konposatu zituen. Aksnesek bere ibilbide musikalean «aro berri» bezala deskribatu zuenaren lehen aurrerapena izan zen, eta album berri bat kaleratuko zuela iragarri zuen.​ Urte hartan, online egindako hainbat musika-jaialditan ere parte hartu zuen, hala nola Vi er Live —George Floyden hilketaren eta arrazakeriaren aurkako manifestazioan—, SOS Rainforest —Afrika, Asia eta Hego Amerikako indigenen eta oihanen komunitateei laguntzeko— eta Exist For Love Sessions —goraka zihoazen zenbait artista sustatzeko—. Gaute Tønder-en musika-zuzendaritzapean, *Stjernestøv* (NRK katearena) Eguberrietako miniserieko kantu nagusia grabatu zen (izen berekoa); ekarpen hura urte bereko azaroaren erdialdean eman zen ezagutzera.​ Era berean, bere ahotsa Herborg Kråkevik-en *Juleroser* albumeko *Vinterens Gåte* eta *Det Ev Ei Rosa Sprunge* abestietan islatu zen. Bertan Bergeneko Orkestra Filarmonikoak eta Norvegiako beste artista batzuek parte hartu zuten. *Running with the Wolves* bere abestia berriz grabatu zuen *Wolfwalkers* fantasia eta abendurazko animaziozko film luzerako.

*Runaway* abestiak, *Running with the Wolves* EPko abestiak, ospea izan zuen 2021eko lehen herenean, eta, horri esker, Spotifyn gehien entzun ziren ehun kantuetara, *Billboard Global 200*era eta Britainia Handiko singlen zerrendara iritsi zen. TikTok sare sozialeko erabiltzaileek berrargitaratze hura #aurorarunaway etiketarekin bultzatu zuten, eta, urte hartako apirilean jada, harekin zerikusia zuten 61 milioi bideo baino gehiago izan ziren. Fanatiko batzuk kexu agertu ziren sare sozialetan kantua gainerabili zelako, baina abeslariaren ordezkariek esan zuten biralizazioaren aurrean erreakzioak gehienbat entusiasmotik egin zirela. Testuinguru hartan, Aksnesek azpimarratu zuen material berria argitaratuko zuela hurrengo hilabeteetan. Urte hartako uztailean, *Cure for Me* argitaratu zuen, Magnus Skylstad-ekin ekoitzia, zeinaren inspirazioa oraindik ere sexu-berrorientaziorako terapia egiten den herrialdeak izan ziren. Ondoren, *Giving In To The Love*, *Heathens*, *Everything Matters* eta *A Dangerous Thing* singleak etorri ziren, *The Gods We Can Touch* estudioko hirugarren albumaren aurrerapen gisa: hamabost abesti ziren, eta greziar mitologia erabili zuen «lotsa, desira eta moraltasunari» buruz jarduteko. Disko hura 2022ko urtarrilaren 21ean kaleratu zuten, eta Spotifyn mundu osoan gehien entzun zen hirugarren albuma izan zen. Gainera, Erresuma Batuan gehien saldu zen zortzigarren albuma izan zen, Official Albums Chart-en arabera, eta herrialde hartan «top 10» arrakasta izan zuen abeslariaren lehen LPa. Geroago, *The Woman I Am, The* *Devil is Human* (jatorrian, *The Gods We Can Touch-*en binilozko ediziokoak biak) eta *A Potion For Love* singleak kaleratu zituen. Gero, *Hunting Shadows* argitaratu zuen, *Assassin's Creed* bideojokoaren 15. urteurrenari eskainitako singlea.

*The Gods We Can Touch*-en argitalpenak, halaber, bira luzea egitera eraman zuen, Berlin, Argentina, Txilen gaindi, Brasilgo Lollapalooza jaialdian parte hartzeaz gain, 2023an. Horrekin lotuta, abeslariak iragarri zuen bere bateria-jole Sigmund Vestrheim ordezkatu egingo zuela Mexikon eman beharreko kontzertuetatik aurrera, zeinari sare sozialetan leporatu baitzioten keinu nazia egin izana Brasilgo Lollapaloozako kontzertuaren amaieran; ideologia horri ustez lagundu izanaren beste susmo batzuk ere izan ziren. Hala ere, Aksnesek adierazi zuen bere taldeko inork ez zuela bat egiten eskuin-muturreko ideologiekin eta polemika gaizki-ulertuetan oinarritu zela.[alt=240|eskuinera|thumb|Aksnes [Paris|Parisko Rock en Seine jaialdian (2022).]]

### 2024-gaur egun: *What Happened To The Heart?* 
*Your Blood*, hurrengo singlea, 2023ko azaroaren 8an kaleratu zuen, bere ibilbide musikalean etapa berri bati hasiera emanez. Ondoren, *The Conflict Of The Mind* eta *Some Type Of Skin* abestiak izan ziren, 2024ko ekainaren 7an kaleratutako *What Happened To The Heart?* estudioko laugarren albumaren aurrerakin gisa. Haren arabera, giza bihotzak mundu modernoko gatazkekin duen harremanari buruzko hausnarketa da albuma, historian organo horrek «bizitza guztirako giltzarri» gisa izan duen papera eta «intuizioaren, espiritualtasunaren, maitasunaren eta interkonexioaren» sustraia kontuan hartuz, izenburuko galderan islatzen dena: «Zer gertatu zaio bihotzari?».

Bestalde, Aksnesek BBC Sounds plataformaren *Tearjerker* asteroko posdkasta gidatu zuen, zeinaren helburua musika «osasuntsu eta hunkigarria» aurkeztea baitzen. *A Soul With No King* abestiaren birnahasketak (jatorrizko bertsioa *What Happened To The Heart?* diskokoa da) Norvegian grabatutako basoaren soinuak gehitzen ditu, eta Ama Natura artista ofiziala dela berretsi zuen. Haren irabaziak, klima-aldaketak mehatxatutako ekosistemak babestu nahian, EarthPercent fundazioak lagundutako ingurumenaren aldeko erakundeetara bideratu zituen.

2025eko urtarrilean, *Runaway*k mila milioi erreprodukzio baino gehiago izan zituen Spotifyn. Hilabete geroago, Aksnesek abestiaren orkestra-bertsio bat kaleratu zuen, hamargarren urteurrena ospatzeko, hogeita hamar minutuko dokumental batekin batera. Apirila eta uztaila bitartean, Forbes 30 Under 30 zerrendan sartu zuten, entretenimenduaren kategorian, eta Nordoff Robbins-ek Musika garaikidearen saria eman zion 2025 Clards Awards sarietan. Norvegiako Piknik i Parken eta Bergenfest jaialdietako kartelburu ere izan zen. Gainera, *Kaiju No. 8*-ren bigarren denboraldiaren irekieraren abestia interpretatu zuen, *You Can't Run from Yourself* izenburuarekin. Irailean, *Nod-Krai* abestia jo zuen London Voices abesbatzekin eta London Symphony Orchestrarekin atera, *Genshin Impact* bideojokoan eta haren eguneratze berrienean oinarritutako zuzeneko transmisio batean; Aksnesek kantatutako estudioko bertsio bat ekarri zuen.[ezkerrera|thumb|275x275px|Aksnes abesten [Kristiansand hirian (Norvegia), 2024ko uztailean.]]

## Estiloa 
Aksnesek bere abestiak ingelesez konposatzen ditu, oso letra pertsonalak bere jatorrizko hizkuntzan, hots, norvegiarrez, interpretatzeko duen sentikortasuna dela eta. Hala ere, *Infections of a Different Kind (Step 1)* EPtik aurrera, bere interpretazioaren energia eta esanahia aldatzeko asmatutako «hizkuntza emozionaleko» hitzak sartzen hasi zen. Emozionaltasuna eta histrionismoa dira bere zuzeneko aurkezpenen ezaugarri nagusia, eta estilo horrek posesio espirituala ekar lezake gogora, bere begi ireki-ireki eta eskuen mugimendu idiosinkrasikoengatik. Abesti eta abesti artean, aldiz, zer esan jakin gabe gelditzen da, eta publikoaren aurrean dibagatzen duen uneak izan ohi ditu. Bere abestiek gai tristeak jorratu ohi dituzte, nahiz eta Aksnesek adierazi duen bere fanatikoen tristurari amaiera emateko eta, gainera, pertsona «arraroak zein bereziak diren» erakutsiz, haiek defendatzeko konposatu nahi dituela kantu horiek. Aksnesen lehen albuma haurtzaroan bizi izan zituen esperientzien gainean idatzitako bilduma da nagusiki; aldiz, bere hurrengo kantuek lehen giran bere fanatikoekin izandako interakzioaren gaineko esperientzien eragina izan zuten. 2019an, zera aipatu zion *Klassekampen* norvegiar egunkariari bere abesti-bildumaren eta ospearen inguruan:

«Naizena baino ezagunagoa izatearen aurka egin dut aktiboki, subkontzienteki. Beldurgarria deritzot horri. Badauzkat gordeta inoiz entzungo ez dituzun kantu batzuk. Nire taldea asko hunkitu zuten abestiak, [...] eta gero zera pentsatu nuen: «gai hauek ezin ditut oraintxe bertan atera». Ez nuen inoiz artista izan nahi, baina beste askoren ametsak bizi izan ditut. Askoz gehiago gozatuko nukeen guzti hau txikitan amestu izan banu. Nolabait, amets bat betetzeko engainatu nautela sentitzen dut. Baina gero konturatzen naiz, egunez egun, niretzat seguruenik egokiena zela. Hori guztia. Hau maitatzen hasia naiz».

Bere musikak soinu naturalak izan ohi ditu; Aksnesek esan zuen *All My Demons Greeting Me as a Friend* lanean ozeanoaren soinua sartu zuela, eta euriarena eta berarena zuhaitz bat besarkatzen. Album horretako azken bi kantuetan (*Under the Water* eta *Black Water Lilies*) ozeanoa aipatzen da etengabe, naturarekin duen loturaren eta bere konposizioen «iluntasunaren» erakugarri (lehenak itotzeaz dihardu, eta bigarrenak flotatzeari buruz). Bigarren albumean, beste soinu ezkutu batzuk ere badaude, Aksnesek adierazi zuenez: *Queendom* abestiak, adibidez, Brasilgo kaleetan bateria jotzen ari den emakume baten grabazioa du gorderik. Bere musika-estiloa Björk, Enya, Lorde, Lana Del Rey , Florence Welch eta gisa horretako artisten estiloarekin konparatu izan da. Bere aldetik, «folk-pop ilun» eta «tokiko pop» gisa deskribatu izan du bere musika, Norvegiako folkean eta poema amerikarretan inspiratua. «Etereo» adjektiboa askotan erabili izan da bere ahots tonua kalifikatzeko; bokalen erabilera errepikatua («ah», «oh» eta «la» bezala) ere bere musikan ezaugarritzat seinalatua izan da. Maitasun, sexualitate, ekologismo, erlijio eta giza eskubideen gaiak behin eta berriz agertu izan dira bere ibilbidean; LGBT komunitateari eta abortoa legeztatzeari bere babesa adierazi izan dio bere letren eta aurkezpenen bidez. 

Hastapenean, atentzioa eman zuen bere haur-itxuragatik, larruazal zurbil eta makillajerik gabekoagatik, platino koloreko ile motzagatik eta kolore bereko bekainengatik, bere ahots-erregistro larriarekin eta bere abestien esanahi sakonarekin kontrastean. Gero, Aksnesek ile-estiloa aldatu zuen, eta partez larruarras moztu zuen, «norvegiako bikingo» erara, eta, 2018tik aurrera, «bi geruzako» estiloarekin ezaugarritu zen (luzea aurrean eta laburra atzean), marrazki bizidunetako pertsonaiak gogora ekartzen dituena. *Infections of a Different Kind (Step 1)* eta *A Different Kind of Human (Step 2)* ekoizpenek iraun zuten bitartean, ohikoa bihurtu zen bere aurpegian marrak eramatea marraztuta, «malkoak eta espresio-zimurrak» irudikatzen zituztenak. Bere jantziak Viktoria ahizparekin diseinatu ohi ditu, berrerabilitako arropak erabiliz. Umetatik du arroparekin esperimentatzeko joera, orduan leotardoak moztu ohi zituen, eta gauza asko jantzi bata bestearen gainean. Makillajerik gabe ibiltzea eta bere galtzarbeetako ilea ez kentzea nahiago duela ere adierazi du, emakumeen itxura naturalari eutsita eta giza biluztasuna ez sexualizatzeko duen ideala defendatuta.[thumb|260x260px|Aksnes, aurkezpen pribatu batean, Rough Trade Easten, [Londres|Londresen (2019ko ekaina).]]
[eskuinera|thumb|280x280px|Aksnes [LGBT bandera altxatzen Errumaniako Cluj-Napocan egindako aurkezpen batean (2021).]]

## Diskografia 
### Estudioko albumak 
* *All My Demons Greeting Me as a Friend* (2016)
* *Infections of a Different Kind (Step 1)* (2018)
* *A Different Kind of Human (Step 2)* (2019)
* *The Gods We Can Touch* (2022)
* *What Happened To The Heart?'' (2024)

## Filmografia 
## Sariak eta izendapenak 
Beste ohore batzuk hauek dira:

* **2014**: Festivalen by: Lam's Forbildepriser-en 50,000 koroako beka (sari eredugarria).

## Kontzertu-birak 
* All My Demons Tour (2016-2017)
* Infiltrions of a Different Kind Tour (2018-2019)
* A Different Kind of Human Tour (2019)
* The Gods We Can Touch Tour (2022-2023)
* 2024 Norwegian Tour
* What Happened to the Earth? (2024-2025)

## Erreferentziak 
## Kanpo estekak